ЛIымыщэкъуэ Рэмэзан хахыж
ЩIышылэм и 25-м Мейкъуапэ щызэхэтащ «Адыгэ Хасэ — Шэрджэс Парламент» жылагъуэ зэщIэхъееныгъэм и отчёт-хэхыныгъэ зэIущIэ.
Лъэпкъым дежкIэ мыхьэнэ ин зиIэ а Iуэхум хэтащ Адыгэ Республикэм и тхьэмадэ КъумпIыл Мурат, Адыгейм и япэ Президент Джарым Аслъэн, АР-м и Къэрал чэнджэщэгъу ТхьэкIушынэ Аслъэнджэрий, Урысейм ЛэжьыгъэмкIэ и ЛIыхъужь, тхакIуэ цIэрыIуэ МэшбащIэ Исхьэкъ, Дунейпсо Адыгэ Хасэм и тхьэмадэ Сэхъурокъуэ Хьэутий, ДАХ-м хэт щIыналъэ хасэхэм я лIыкIуэхэр, нэгъуэщIхэри.
Япэу псалъэ иратащ КъумпIыл Мурат.
— Адыгэ Хасэм иригъэкIуэкI лэжьыгъэм мыхьэнэ тIуащIэ иIэщ. Абы хэтхэр лъэпкъым и къэкIуэнум толажьэ, блэкIар щIэблэм ирагъащIэ. КъищынэмыщIауэ, щIыналъэм исхэм яку зэгурыIуэныгъэ, зэныбжьэгъугъэ дэлъынымкIэ Iуэху щхьэпэ куэд ялэжь. Щхьэхуэу къыхэзгъэщыну сыхуейщ лъэпкъыр хъумэныр ди зэхуэдэ къалэну зэрыщытыр, — къыхигъэщащ КъумпIылым.
Сэхъурокъуэ Хьэутий къыщыпсалъэм, ДАХ-м илъэс куэд щIауэ жыджэру хэт ЛIымыщэкъуэ Рэмэзан фIыщIэ хуищIри, дунейпсо жылагъуэ зэгухьэныгъэм и щIыхь тхылъымрэ дамыгъэмрэ иритащ.
Хасэм тхьэмадэу зэрытета илъэситIым къриубыдэу зэфIагъэкIа, ялэжьа Iуэхухэм къызэхуэсахэр щыгъуазэ ищIащ ЛIымыщэкъуэм. Ахэр нэхъыбэу хуэгъэпсат бзэр джыным, щэнхабзэр, адыгэ хабзэр зехьэным, хамэ къэрал щыпсэу ди лъэпкъэгъухэм ядэлэжьэным, къэралым, лъэпкъым я махуэ лъапIэхэм хэтыным, нэгъуэщI куэдми. А псом иужькIэ, Адыгей Хасэм и Советым хэтынухэр яубзыхури, къыкIэлъыкIуэ пIалъэми тхьэмадэ къалэныр ирихьэкIыну зэдэарэзыуэ хахыжащ ЛIымыщэкъуэ Рэмэзан.
Щомахуэ Залинэ.
